Eigil Andersen (SF), 2013-11-22:
Jeg fatter ikke Venstres holdning i denne sag.
Den er umenneskelig og kynisk, og Venstres politik er ødelæggende for mange familier.
Selv om 30.000 arbejdsløse stod til at miste dagpengeretten efter 2 års arbejdsløshed, så står Venstre bare med armene over kors.
Og i virkeligheden er det en alt for mild beskrivelse.
Venstre vil simpelt hen stemme imod, at disse arbejdsløse får en menneskelig behandling.
De ville lade alle disse tusinder af mennesker ryge ned ad slisken.
Samtidig med at Venstres formand, hr. Lars Løkke Rasmussen, har nydt livet med champagne og kaviarservering på sine flyveture på 1. klasse, stemmer Venstre simpelt hen nej til at redde tusinder af arbejdsløse fra at måtte gå fra hus og hjem.
Derfor er jeg både vred og forarget over denne politik fra Danmarks største parti.
For SF er det meget vigtigt, at vi har et solidarisk samfund, og vi lægger meget stor vægt på den danske arbejdsmarkedsmodel.
Et grundlæggende princip er her, at hvis man bliver fyret fra sit job, skal man i en passende periode have mulighed for at få en nogenlunde erstatning for sin løn, nemlig dagpenge.
Og det er en periode, som Venstre og Dansk Folkeparti, som det er nævnt, midt i en tid med stor arbejdsløshed skar ned fra 4 til 2 år.
De påstod gennem den daværende beskæftigelsesminister, fru Inger Støjberg, at det kun ville ramme 2.000-4.000 arbejdsløse.
Bl.a. vi i SF sagde i debatten i Folketingssalen i 2010, at det tal var forkert, og at det ville vise sig, at der var mange, mange flere, det ville ramme.
Og det var os, der fik ret.
Tallet blev i størrelsesordenen 30.000, og der var tæt på at ske en social katastrofe i Danmark.
Derfor har S-R-SF-regeringen forlænget dagpengeretten i flere omgange, men til et nedsat beløb.
Nu står vi så over for et forslag om at fortsætte den linje.
Det, som arbejdsløse kan få efter de 2 år, er dog en nedsat sats.
Ca. 10.400 kr. pr. måned før skat for enlige og knap 14.000 kr. før skat pr. måned for forsørgere.
Det spiller så ingen rolle, om man har friværdi i huset, ejer en bil eller har en ægtefælle med en lønindtægt.
De beløb her ligger selvfølgelig under de ca. 17.300 kr. pr. måned, som er den fulde dagpengesats for øjeblikket.
Men 10.400 kr. pr. måned for enlige og knap 14.000 kr. for forsørgere er jo langt, langt bedre end 0 kr. Og det var det, som mange arbejdsløse ellers ville havne på, hvis man fulgte Venstres linje.
Derfor er vi i SF meget glade for det her lovforslag, fordi det forhindrer, at det kommer til at ske for utrolig mange mennesker.
Så kan man spørge sig selv: Vokser træerne ind i himlen?
Nej, det gør de ikke.
For det første er der ingen, der kan få disse ydelser i længere tid end 4 år, som var dagpengeperiodens længde, indtil et borgerligt flertal satte den ned til 2 år.
For det andet er der tale om en aftrapningsordning, hvor der gradvis skæres lidt af den samlede ydelsesperiode på de 4 år.
Derfor vil der stadig være arbejdsløse, som, hvis de ikke kommer i arbejde, desværre vil havne på kontanthjælp.
Men den store fordel er, at der nu bliver længere tid for langtidsarbejdsløse med en indtægt til at forsøge at komme i arbejde, og for nogle vil det lykkes.
Og hvis det ikke skulle lykkes, er der længere tid til at tilpasse sin økonomi, så det alt i alt skaber en større tryghed for den enkelte.
Det er altså en tryghed, som partiet Venstre stemmer imod.
Derfor vil det være meget passende, hvis Venstre nu begynder at kalde sig for utryghedspartiet.
Utryghedspartiet vil være en betegnelse, som vil være et ærligt slogan for Venstre, og jeg vil gerne give Venstre lov til at bruge sloganet ganske gratis.
Til slut vil jeg understrege, at pengene naturligvis ikke bare bliver udbetalt.
Og alle i denne gruppe vil også have ret og pligt til at deltage i arbejdspladsrettede tilbud af mindst 13 ugers varighed og med mindst 20 timer om ugen.
Desuden vil ufaglærte og faglærte med en forældet uddannelse få ret til 8 ugers uddannelse, som skal aftales med jobcenteret.
De initiativer vil give den enkelte arbejdsløse bedre muligheder for at få et job, og SF kan stemme for lovforslaget.